Dit was 'skyfieflater', sê Mkhize oor vlak 4 | Maroela Media
Dit was 'n skyfieflater. Dít was Woensdag dr. Zweli Mkhize, minister van gesondheid, se verduideliking vir die verwarring oor of sommige streke wat as Covid-19-brandpunte beskou word, op vlak 4 van die afsonderingsregulasies gaan bly.
Die distrikte wat reeds as brandpunte geïdentifiseer is, is Tshwane, Kaapstad, Johannesburg, Ekurhuleni, Ethekwini, Nelson Mandelabaai en Buffalo City. Ander gebiede is die Weskus-, Overberg- en Kaapse Wynland-distriksmunisipaliteit in die Wes-Kaap, die Chris Hani-distrik in die Oos-Kaap en die iLembe-distrik in KwaZulu-Natal. 'n Brandpunt is 'n gebied met meer as vyf infeksies per 100 000 mense, of 'n streek waar die virus vinnig versprei.
Mkhize het Dinsdagoggend in 'n skriftelike voorlegging tydens 'n aanlynvergadering van die Nasionale Raad van Provinsies aangedui dat vlak 4-inperkings sal bly geld vir gebiede wat as knelpunte beskou word.
Dit het groot verwarring veroorsaak nadat pres. Cyril Ramaphosa Sondagaand aangekondig het die hele land skuif na vlak 3.
Woensdag het Mkhize in 'n verklaring egter verduidelik dat 'n "ou skyfie" gebruik is om aan te dui dat die gebiede wat knelpunte is, op vlak 4 sal bly. "Die skyfie is oud en is per abuis gebruik in 'n voorlegging wat intussen bygewerk is," het Mkhize gesê.
Volgens die minister was die skyfie aanvanklik deel van 'n voorlegging wat die departement van gesondheid aan die nasionale koronavirus-bevelsraad gedoen het.
"Ons bevestig dat die hele land op 1 Junie na inperkingsvlak 3 skuif," het hy gesê.
Mkhize sê die regering het reeds stappe gedoen om in te gryp in gebiede wat as brandpunte beskou word en spesialiste gaan daar ontplooi word om die verspreiding van die nuwe virussiekte te stuit. Daar gaan ook groter pogings wees om die kontakte van mense wat positief toets op te spoor, sodat diegene wat kan in selfisolasie kan gaan en diegene wat nié kan nie, in staatsfasiliteite gehuisves kan word.
In sommige gebiede was daar reeds trosuitbrekings wanneer mense in 'n spesifieke gebied aan dieselfde aktiwiteit deelneem. Dit sluit in by fabrieke, kruidenierswinkels en op plase, het die minister gesê.
"Trosuitbrekings vererger die pandemie omdat dit versprei word in 'n groep, waarna die virus huis toe geneem word en gemeenskapsuitbrekings veroorsaak," het Mkhize gesê.
Volgens Mkhize beteken dit wanneer die hele land na vlak 3 skuif, daar 'n deurlopende assessering van elke gebied en die infeksiekoers daar gedoen moet word sodat maatreëls en beperkings oorweeg kan word. "As die verspreiding van die infeksie ten spyte van die maatreëls nie gestuit kan word nie, sal die regering besluit of daardie gebied na vlak 4 of vlak 5 moet terugkeer. Dit sal vinnig gedoen word om die verspreiding te verminder en ook om te verseker dat hospitale nie deur 'n skielike styging in gevalle oorweldig word nie."
Mkhize het Suid-Afrikaners weer gevra om 'n afstand van 1 m van mekaar te handhaaf, hande te was, 'n gesigsmasker te dra, onnodige aanraking met die gesig te verminder en alle oppervlakke te ontsmet.
Ramaphosa het Dinsdagaand aangekondig kerkdienste gaan op vlak 3 toegelaat word, hoewel streng voorwaardes sal geld. Geloofsbyeenkomste was tot dusver ook een van die plekke van waar die virus vinnig versprei het.
"Ons wil ook benadruk dat dit belangrik bly vir diegene wat tuis kan werk, om dit steeds te doen. Ons vra werkgewers ook om die nuwe kultuur te bevorder en moontlik te maak.
"Diegene wat steeds werk toe moet gaan moet dié nuwe leefstyl wat hulle, hul gesinne en kollegas sal beskerm, aanvaar."
Die nasionale koronavirus-bevelsraad en die regering se maatskaplike groepering sou die land Woensdag op die hoogte van die jongste verwikkelinge rondom vlak 3 bring, maar die mediakonferensie daaroor is vir 'n tweede keer sonder verduideliking uitgestel.
Geen nuwe datum of tyd is tot dusver daarvoor bevestig nie.
Wow….wat se hoop is daar as Cyril Ramaphosa nie weet wat Nkosazana Dlamini-Zuma doen nie, wat weer nie weet wat Zweli Mkhize doen nie, wat weer nie weet wat Ebrahim Patel doen nie, wat weer nie weet wat Bheki Cele doen nie, wat weer nie weet wat Lindiwe Zulu doen nie, en soe voorts en soe voorts en soe voorts. Sit hulle almal in een kamer waaneer hulle Cyril te verskyning op tv bespreek, en wat hy gaan se? Dit is soos 'n klomp afkop plaas hoenders wat vir 'n wyle nog rond hardloop, tot die klein brein wat nie… Lees meer »